Sjötíu og níu börn, með tengsl við Úkraínu, eru í hópi þeirra tvö hundruð áttatíu og sex sem sótt hafa um alþjóðlega vernd hér frá því að stríðið braust út í Úkraínu. Spálíkan landamærasviðs ríkislögreglustjóra gerir ráð fyrir því að á næstu fjórum vikum verði fjöldinn kominn í fimm hundruð og sextíu manns.
Fólk með ung börn á leið til Íslands hefur lent í vandræðum á flugvellinum í Varsjá. Elena Koval hefur beðið, ásamt tveimur ungum börnum og frænku sinni, í pólsku höfuðborginni undanfarna daga. Hún var búin að kaupa flugmiða en fékk ekki heimild til að fara í flugvélina í fyrradag vegna þess að hún var ekki með fullgilt vegabréf fyrir þriggja mánaða dóttur sína. Elena sagði, í samtali við fréttastofu í morgun, að hún væri enn að bíða eftir upplýsingum um hvort hún kæmist í vél sem á að lenda hér skömmu eftir miðnætti.
Já, við höfum fengið af þessu fréttir undanfarna daga og þarna er ákveðin áskorun sem við stöndum fyrir, að greiða götu fólks sem vill komast til Íslands og við erum að vinna að því hörðum höndum núna að finna lausn á þessari áskorun. Hún er fjölþætt og við þurfum að líta til margra þátta. En við erum að binda vonir við það að vera komnir með lausn fyrir næsta flug frá Varsjá.
Segir Jón Pétur Jónsson sviðssstjóri landamærasviðs ríkislögreglustjóra.
Árni Valdason kennari er fæddur í Úkraínu en hefur verið búsettur hér á landi í tæp átta ár. Hann hefur hjálpað löndum sínum sem hingað hafa komið. Í samráði við vini og kunningja hefur hann skráð nöfn barna og áhugamál þeirra. Einn þeirra sem unnið hafa með honum segir nauðsynlegt að koma börnum í einhverja virkni, það sé gott fólk á bak við hann og allir boðnir og búnir að hjálpa til. Börnin hafi ekkert fyrir stafni og gott ef hægt sé að létta þeim biðina. Þannig hafi íþróttafélög tekið vel í að leyfa börnum að taka þátt í æfingum. Þeim fjölgar hratt sem sækja um alþjóðlega vernd. Frá áramótum eru þeir orðnir 585 og miðað við spálíkan landamærasviðs ríkislögreglustjóra tvöfaldast sá fjöldi á næstu fjórum vikum. Tveir lögreglumenn frá embætti ríkislögreglustjóra fóru til Varsjár í morgun. Þeim er meðal annars ætlað að aðstoða þá sem lent hafa í vandræðum með skilríki ungra barna að komast til Íslands.

Spálíkan landamærasviðs ríkislögreglustjóra gerir ráð fyrir að á næstu fjórum vikum verði umsóknir um alþjóðlega vernd fólks með tengsl við Úkraínu orðnar fimm hundruð og sexíu.